Sarah Knox Taylor

Sarah Knox Davis, jaiotzaz Taylor (Vincennes, Indiana, AEB, 1814ko martxoaren 6a – St. Francisville, Louisiana, 1835eko irailaren 15a) Estatu Batuetako hamabigarren presidentearen, Zachary Taylorren, alaba izan zen. Jefferson Davis (1808-1889) gero presidente konfederatua izan zena ezagutu zuen Fort Crawforden, 1832ko Belatz Beltzaren Gerra izenekoan, aita eta familiarekin bizi zenean. 1835. urteean ezkondu ziren, eta hiru hilabete geroago hil zen, malaria edo sukar horiaren ondorioz.

 Bizitza 
Gurasoak Zachary Taylorrek eta Margaret Mackall Smith Taylor izan ziren. Hiru haurride izan zituen bi ahizpa eta neba bat. Sarah bigarren alaba izan zen eta  base militarretan hazi zen, aita jenerala baitzen eta hainbat gotorlekuren buru; amak eman zion heziketaren zatirik handiena. Knoxie ezizena jarri zioten, bere bigarren izenetik eta Vincennesko (Indiana) Knox II gotorlekutik hartua. 1830eko hamarkadaren hasieran, aitak Crawford Gotorlekua zuzendu zuen Prairie du Chienen (Wisconsin), eta Belatz Beltzaren Gerran hartu zuen parte. Emaztea eta seme-alabak berarekin bizi ziren han.

 Ezkontza oztopoak 
17 urte zituela, Sarah Jefferson Davisekin (1808-1889) maitemindu zen, Estatu Batuetako Akademia Militarreko graduatu berria eta Estatu Batuetako Armadako teniente izendatu berria, Taylor jeneralaren bigarrena gotorlekuan. Davis San Louisera (Missouri) transferitu zuten 1833. urtean, baina harekin ezkondu nahi zuen emakumearekin harremana mantentzea lortu zuen. Aitak Davis miresten zuen bere abilezia militarrengatik, baina ezkontzaren aurka egon zen. Taylortarren alaba zaharrena Robert Crooke Wood armadako zirujauarekin ezkonduta zegoen ordurako, eta hiru seme-alaba txikiak hazten ari ziren muga-postu bakarti batean. Gurasoen esperientzia zela eta, Taylortarrek bizitza militarra gogorregia zela sentitzen zuten, eta ez zuten nahi Sarah militar batekin ezkontzerik.

Neba zaharragoarekin, Joseph Emory Davisekin, hitz egin ostean, Jeffersonek armadari uko egitea erabaki zuen Sarahrekin ezkondu ahal izateko. Mississippira itzuli zen Brierfield landaketa garatzeko, anaiaren Hurricane landaketaren ondoan. Josephek, funtsean, sastrakaz eta sasiz josita zegoelako utzi zion lurra.

 Ezkontza eta heriotza 
21 urte bete ostean, Sarah Davisekin ezkondu zen 1835. urteko ekainaren 17an izebaren etxean, Louisvilletik hurbil, Kentuckyn. Bi ezkonberriek malaria edo sukar horia hartu zuten, Davisen arrebari, Anna Davis Smithi, Locust Grove-n, St. Francisville-tik (Louisiana) gertu egindako udako bisita batean. Sarah Taylor Davis gaixotasun tropikalaren ondorioz hil zen, ezkondu eta hiru hilabetera. Senarra ere hiltzeko zorian egon zen. Davis andre gaztea, Jefferson Davisen familiako beste kide batzuekin batera lurperatua izan zen, Locust Grove Plantazioaren (antzinako) gunean zegoen hilerrian. Hilerria Louisiana estatuak kontserbatu du eta gero Locust Grove Estatuko Gune Historikoa bezala ezagutzen da.

Bere gaixotasunetik berreskuratuz eta emaztearen galera ahaztu nahian, Davisek Habanara (Kuba) nabigatu zuen, eta gero New Yorkera. 1836. urtean, Warren konderriko (Mississippi) Brierfield Landaketara erretiratu zen.

Davis 1845. urtean berriro ezkondu zen eta Mexiko eta Estatu Batuen arteko gerran nabarmendu zen, batez ere Buena Vistako guduan, non Davis koronelak berriro zerbitzatu zuen bere aitaginarreba ohi Zachary Taylorren agindupean. Gero, senataria izan zen Mississippi eskualdetik, Gerra Idazkari eta, azkenik, Amerikako Estatu Konfederatuetako presidente 1861. urtean.

 Erreferentziak 

 Bibliografia 
  Cooper, William J. (2000). Jefferson Davis, American. Alfred A. Knopf. ISBN 978-0-307-77264-0. 
  Davis, William C. (1996). Jefferson Davis: The Man and His Hour. Louisiana State University Press. ISBN 978-0-8071-2079-8. 
  Bauer, Jack K. (1974). The Mexican-American War 1846-48. Macmillan. ISBN 0-02-507890-9. 
 Kanpo estekak 

Kategoria:Indianarrak
Kategoria:Ameriketako Estatu Batuetako emakumeak
Kategoria:Ameriketako Estatu Batuetako presidenteen seme-alabak